La dotació de 436.000 euros està destinada a proveir de serveis bàsics a les persones afectades pel conflictes llargs, ja siguin desplaçades dins del propi país o a d'altres països; i a la reconstrucció de l'entorn físic i psicosocial.
Un altre objectiu és conscienciar la societat catalana d'aquestes crisis, la complexitat de les seves causes, els greus impactes que tenen en les persones i la vulneració permanent dels drets humans, especialment els drets de les dones.
Pel que fa a l'emergència d'Ebola, els projectes subvencionats tenen com objectiu l'assistència sanitària i les activitats de prevenció entre les comunitats afectades.
El Govern vol, també, posar en valor la feina de les ONGs catalanes en la defensa dels drets humans dels més vulnerables davant la societat catalana i impulsar la comunicació dels projectes subvencionats en la línia de la transparència, de la rendició de comptes.
L'emergència de l'ebola i els conflictes de llarga durada que pateixen especialment Sudan del Sud, la República Centreafricana i la República Democràtica del Congo van centrar la sessió extraordinària del Comitè Català d'Ajut Humanitari d'Emergència (CCAHE), convocat pel Govern a finals d'octubre.
A més d'analitzar la situació, l'Agència Catalana de Cooperació va manifestar la voluntat de donar suport a aquestes emergències humanitàries i, per primera vegada, promoure la interrelació de l'acció humanitària amb l'educació per al desenvolupament i la cooperació al desenvolupament.
L'objectiu principal és impulsar un treball integral que millori els resultats i, al mateix temps, donar un suport a les ONGD catalanes que treballen en la protecció dels drets humans bàsics, especialment els drets humans de les dones i dels drets col•lectius dels pobles a la República Democràtica del Congo, la República Centrafricana i al Sudan del Sud.
D'acord amb les línies del projecte del nou Pla director, els criteris de valoració s'han basat en la incorporació de l'enfocament basat en drets humans i gènere; implicar la difusió a través dels mitjans de comunicació catalans, així com impulsar vies de comunicativa innovadores; potenciar la incidència i la col·laboració amb actors de fora de l'àmbit de la cooperació; i, finalment, posar en valor la tasca de la cooperació catalana.
Les entitats i intervencions seleccionades han estat les següents:
- La Lliga dels drets dels pobles: Enfortiment de les "Maisons d'Ecoute" a Butembo i difusió Documental sobre "Dones, experiències i esperances"
- World Vision International: Suport psicosocial als Centres d'Atenció Infantil de Sudan del Sud.
- Escola de Cultura de Pau/Delàs: El triangle de l'oblit: RDC, RCA i Sudan del Sud.
De la investigació a la incidència a Catalunya.
- Fundació Àfrica Viva/HSJD: Suport a la població afectada per l'emergència d'Ebola i restabliment dels serveis de salut materno-infantil i pediatria al St.
- Creu Roja Catalunya: Ajut d'emergència per reforçar l'operació de Creu Roja a Sierra Leone davant el brot de Ebola.
- Justícia i Pau: Teixint aliances a la RD del Congo i Europa per frenar els minerals del conflicte.
- Fundació Trueta: Diagnòstic precoç del càncer de cèrvix a l'Hospital general regional de Kole, RD Congo.
- ACNUR: Lluita contra la violència sexual i la discriminació socioeconòmica de les dones a la República Democràtica del Congo.
- Acció Contra la Fam: Suport a la prevenció i control de la malaltia infecciosa Febre Hemorràgica Èbola a les àrees afectades i en risc de la República de Guinea.
- Farmacèutics Mundi: Intervenció per a l'atenció d'emergència a la població refugiada al camp de Kakuma (Kenya) derivada de la crisi a Sudan del Sud.
El mes d'agost el Govern va convocar també un CCAHE per analitzar la situació de Gaza, a Palestina, pels conflictes violents amb Israel, i al Kurdistán, per la guerra amb l'Irak.
En el cas de Palestina, els ajuts van ser de 60 mil euros distribuïts entre tres entitats: UNICEF – Catalunya per assegurar la provisió d'aigua potable per als nens i nenes de Gaza afectats pel conflicte i a les seves famílies; Fundació Save the Children, per millorar les condicions de salut i l'accés a l'educació dels nens i nenes afectats; i Nova, Centre per a la Innovació Social, per a promoure la protecció dels civils i documentar, assessorar i informar sobre la destrucció massiva de les infraestructures sanitàries, d'ambulàncies, d'escoles i de mercats, i les conseqüències mortals per a la població vicils.
Pel que fa als refugiats kurds tant de Síria com de l'Iraq, l'ajut va ser de 12.500 euros per proporcionar-los-hi aixopluc i cobrir les necessitats bàsiques diàries a través de la Municipalitat Metropolitana de Diyarbakir.
A tota la regió hi ha més de 15.000 refugiats vivint en camps construïts per les municipalitats de la Regió del Sud Est.